20 लाख के माॅडर्न ट्रॉमा सेंटर में ताला
रोजाना 100 से ज्यादा मरीज
...इसलिए नहीं मिल रहा फायदा
सड़क हादसे, गंभीर बीमारियों के मरीजों को इलाज मुहैया कराने के लिए राज्य सरकार ने जेपी अस्पताल की नई ओपीडी बिल्डिंग में माॅडर्न ट्राॅमा सेंटर बनाया है। इस सेंटर की बिल्डिंग निर्माण और उपकरणों पर स्वास्थ्य विभाग ने 20 लाख रुपए खर्च किए। लेकिन, अस्पताल प्रबंधन ने इसमें इलाज शुरू नहीं किया।
इमरजेंसी यूनिट के ड्यूटी डॉक्टर्स ने बताया कि सड़क हादसे और मारपीट की घटनाओं के घायलों को बेहतर इलाज देने ट्राॅमा यूनिट बनी है। इसमें हाइड्रोलिक ऑपरेशन कम ट्रीटमेंट टेबल और पोर्टेबल डिजिटल एक्स-रे मशीन सहित मरीज के इलाज में काम आने वाली छह मशीनें लगाई गई हैं। यूनिट के शुरू नहीं होने की वजह से मरीजों का इलाज पुरानी केजुअल्टी यूनिट में करना पड़ता है। इस यूनिट में न तो हाइड्रोलिक ओटी कम ट्रीटमेंट टेबल है और न ही पोर्टेवल एक्स-रे मशीन। नतीजतन पैर, सीना, गर्दन, कमर की चोट वाले मरीजों को एक्स-रे जांच के लिए नई ओपीडी से पुरानी ओपीडी में जाना पड़ता है। इस दौरान मरीज की तकलीफ उस समय बढ़ जाती है, जब यूनिट में व्हील चेयर और स्ट्रेचर नहीं होते हैं।
अस्पताल की केजुअल्टी यूनिट में रोजाना गंभीर बीमारियों और दुर्घटनाओं के 100 से ज्यादा मरीज गंभीर हालत में पहुंचते हैं। इनमें से सिर्फ 25 फीसदी को ही केजुअल्टी मेडिकल ऑफिसर शुरुआती जांच के बाद इलाज के लिए भर्ती करते हैं। शेष मरीजों को हॉस्पिटल से हमीदिया अस्पताल रैफर कर दिया जाता है। इन मरीजों के परिजनों को रैफर करने का कारण अस्पताल में न्यूरोलॉजी और कार्डियोलॉजी डिपार्टमेंट नहीं होने की जानकारी दी जाती है। इस कारण अस्पताल से रैफर होते समय मरीजों के परिजन रैफरल का विरोध नहीं करते।
अजीब तर्क : धूल से बचाने के लिए बंद रखते हैं गेट
ट्राॅमा सेंटर में सीरियस मरीजों को इलाज देते हैं। सभी मरीजों काे इलाज के लिए यहां शिफ्ट करना जरूरी नहीं होता। ट्राॅमा सेंटर के उपकरणों को धूल और संक्रमणों से बचाने के लिए सेंटर के गेट को बंद रखा जाता है। - डॉ. अनिल शुक्ला, अधीक्षक, जेपी अस्पताल
अस्पताल सूत्रों ने बताया कि प्रबंधन ट्राॅमा सेंटर को ओपीडी टाइम के बाद इमरजेंसी सर्जरी शुरू नहीं करने के कारण शुरू नहीं किया है। स्वास्थ्य संचालनालय से जारी गाइडलाइन के मुताबिक सड़क हादसे के घायल की जान बचाने डॉक्टर्स इस सेंटर में इमरजेंसी सर्जरी करेंगे। सर्जरी में हड्डी रोग, एनीस्थीसिया, सर्जरी, मेडिसिन सहित दूसरी जरूरी स्पेशिएलिटी के डॉक्टर भी मौजूद रहेंगे। सेंटर शुरू नहीं होने के कारण केजुअल्टी मेडिकल ऑफिसर मरीज को शुरूआती जांच के बाद सीधे हमीदिया अस्पताल रैफर कर देते हैं।
जे पी अस्पताल के ट्रॉमा सेंटर में लगा ताला (घेरे में)।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva